Maimane toegang tot Zambië geweierMmusi Maimane. Foto: DA Mmusi Maimane, leier van die DA, het Donderdagaand in Zambië aangekom, maar is op die lughawe toegang tot die land geweier. Phumzile van Damme, die DA se nasionale woordvoerder, het gesê Maimane is by die Lusaka-lughawe voorgekeer. Sy sê die party versoek nou die Suid-Afrikaanse regering om in te gryp. “[Maimane], ŉ grondwetlike ampsdraer van Suid-Afrika, is deur Zambiese polisie, wat sy vliegtuig betree het kort nadat dit geland het, verhoed om die Republiek van Zambië binne te gaan,” het Van Damme gesê. “Die DA-leier het in Zambië aangekom om die hoogverraadverhoor van Hakainde Hichilema, die leier van die opposisie in Zambië, by die Lusaka-landdroshof by te woon. Mnr. Maimane was op pad daarheen om sy ondersteuning aan mnr. Hichilema te toon wat onregmatig deur sy regering vervolg word en om die DA se verbintenis tot ŉ menseregte-gebaseerde buitelandse beleid te wys.” Hichilema word daarvan aangekla dat hy pres. Edgar Lungu se konvooi probeer versper het, terwyl hy op dieselfde pad gery het. Van Damme het gesê Maimane het hom ten sterkste uitgespreek teen die vals aanklagte teen Hichilema en het die ANC-regering veroordeel omdat hulle nog nie standpunt ingeneem het teen die hoogverraad-aanklagte nie. Maimane het Vrydagoggend beskryf hoe hy en sy kollegas op die lughawe hardhandig deur die Zambiese owerhede hanteer is en hul selfone en iPads afgeneem is. Hy het gesê hy is fisiek verhoed om van die vliegtuig af te klim totdat hulle uiteindelik noodgedwonge die land moes verlaat. Maimane het gesê hy sal later vandag tydens ŉ perskonferensie by die Zambiese ambassade in Pretoria meer besonderhede gee van wat presies gebeur het toe hy ŉ uur lank deur die Zambiese owerhede op aggressiewe wyse hanteer is. Hy het ook gewaarsku dat die demokrasie in Zambië “besig is om uitmekaar te val”. Van Damme het Donderdag gesê die party het die kwessie met die departement van buitelandse verhoudings opgeneem en verwag dat hulle Suid-Afrikaanse diplomate na Zambië sal ontplooi. Sy het gesê dit is “ŉ skandelike dag” wat die leier van die opposisie in Suid-Afrika verhoed word om vrylik ŉ land binne te gaan, veral op Afrikadag. “Ons sal nie afgeskrik word nie,” het sy byvoeg.